Зы зыгъэсэныгъэм адрейр къыкIэлъокIуэ
Урысей Федерацэм футболымкIэ и етIуанэ дивизионым и «Ипщэ» гупым мыгувэу щыщIэзыдзэжыну зэхьэзэхуэм зыхуэзыгъэхьэзыр «Спартак-Налшыкым» ещанэ зыгъэсэгъуэ лъэхъэнэр Краснодар крайм хыхьэ Крымск къалэм и «Гигант» спорт комплексым гъатхэпэм и пэщIэдзэм щригъэкIуэкIащ.
Ещанэ зыгъэсэгъуэм ирихьэлIэу «Спартак-Налшыкым» хэтхэм зэхъуэкIыныгъэ гуэрхэр ягъуэтащ. Къапщтэмэ, Мейкъуапэ и «Дружба»-м бэджэнду ирата гъуащхьэхъумэ Абазэ Астемыррэ гъуащхьэхъумэныкъуэ Мэшыкъуэ Хьэчимрэ я пIэкIэ гупым хагъэхьащ Новочеркасск и МИТОС-м къраша Войнов Денисрэ «Спартак-Налшыкым» и щIалэгъуалэ гупым и гъуащхьэтет Къардэн Имранрэ.
Зыгъэсэныгъэхэм къадэкIуэу ди щIалэхэм зэныбжьэгъугъэ зэIущIэхэри ирагъэкIуэкIащ. Абыхэм къыщапщытэжащ адэкIэ зэлэжьыпхъэхэр.
«Спартак-Налшыкым» гъатхэпэм и 3-м япэ зэIущIэр дригъэкIуэкIащ Урысей Федерацэм футболымкIэ и ещанэ дивизионым щыджэгу «Ротор-Волгоград» командэм.
Япэ Iыхьэм лъэныкъуэхэр зэхуэдэу зэпэщIэтащ икIи бжыгъэр къызэIуахыну зыми хузэфIэкIакъым. Загъэпсэхуу къихьэжа иужькIэщ «Спартак-Налшыкым» бжьыпэр щиубыдар. Абы и гугъуехьхэр псыхэкIуадэ хъуакъым. СэмэгурабгъумкIэ Войновыр кIуэцIрыкIыу къыхита топыр 65-нэ дакъикъэм ЛIуп Ислъам Iэзэу гъуэм дигъэкIащ. АдэкIэ бжыгъэм зихъуэжакъым икIи 1:0-у ди щIалэхэм текIуэныгъэр зыIэрагъэхьащ.
«Спартак-Налшыкым» хэту «Ротор-Волгоград»-м дэджэгуну къихьат Городовойр, Мэкъуауэр, Мурачёвыр, Дашаевыр, Соблырыр, Войновыр, Семёновыр, Балъкъэрыр, Ахриевыр, Багъэтырыр, ЛIупыр. ИужькIэ абыхэм ящыщ зыбжанэ яхъуэжащ Уэрсейм, Бажэм, Гъурфым, Гугуевым, Албеговым, Лелюкаевым.
МахуиплI дэкIри, гъатхэпэм и 7-м, ди щIалэхэр яIущIащ етIуанэ дивизионым и «КъуэкIыпIэ» гупым хэт «Чита» командэм. «Ротор-Волгоград»-м щыдэджэгуам елъытауэ «Спартак-Налшыкым» иджы хэтхэм зэхъуэкIыныгъэшхуэхэр ягъуэтат. Джэгур къыщIадзащ Антиповым, Тебэрдым, Дашаевым, Мурачевым, Кузнецовым, ДзыхьмыщIым, Дроздовым, Гъурфым, Каркаевым, Бажэм, Гугуевым. ЗэIущIэм и етIуанэ Iыхьэм зыкъагъэлъэгъуэну Iэмал ягъуэтащ Мэкъуауэм, Войновым, Ахриевым, Семёновым, Балъкъэ-рым.
«Спартак-Налшыкым» и футболистхэр я хьэрхуэрэгъухэм сыткIи ефIэкIащ, тепщэныгъэри зы дакъикъэ зыIэщIагъэкIакъым. АрщхьэкIэ, псом ящхьэр яхузэфIэкIакъым — я хьэрхуэрэгъухэм я гъуэм топ яхудэгъэкIакъым. «Чита»-м апхуэдэ Iэмал иIэххакъым. Арати, 0:0-у лъэныкъуэхэр зэбгъэдэкIыжащ.
Мы зэIущIэм иужькIэ ди щIалэхэм Налшык къагъэзэжащ. Махуищ-плIыкIэ загъэпсэхури, абыхэм къыкIэлъыкIуэ зыгъэсэгъуэм мэрем кIуам щIадзащ.
Жыласэ Заурбэч.
